Ego Herveus, comes Nivernensis, notum facio presentibus et futuris, quod per legitimam inquisitionem didici et inveni quod monachi de Charitate, in villis de Domnopetro et de Sancto Bonito, totam habent justitiam, parvam et magnam, et quod nullus habet usuarium sive usagium in nemoribus de Domnopetro et de Sancto Bonito, nec aliquid juris potest reclamare in ipsis, nisi monachi de Charitate tantum, quorum sunt ville predicte cum nemoribus supradictis. Actum anno gratie millesimo ducentesimo undecimo.